《题常执中无息斋》
明代·夏原吉

天道何刚健，运行若机旋。昼夜弗暂息，今古或无愆。

四时以代弗，万物资陶甄。嗟哉果何如，惟其一诚焉。

不见古君子，体道心拳拳。贤兮则希圣，圣兮则希天。

兢兢著谟典，亹亹垂诗篇。宣尼叹逝水，孟氏称源泉。

禹阴分寸惜，陶甓朝昏迁。铦锥季子读，圆枕温公眠。

所进虽各异，所志同一坚。眷彼蚩蚩氓，相去霄壤悬。

灵台既茫昧，德基任摧颠。高明邈难入，污下甘伏跧。

晚途或有悔，畴能返流年。吾湘常氏子，学古知其然。

高斋扁无息，翼翼临江边。不华亦不隘，非郭亦非廛。

轩窗贮经史，几席罗毫笺。端居究玄赜，终日惟乾乾。

德业遂精进，声华益昭宣。徵书忽相迫，试艺临文渊。

琳琅有馀响，隙吹胡能联。英英冠多士，籍籍膺高铨。

暂别京国友，远泛端溪船。民事固杂沓，夙心敢云谖。

朝焉戴星出，夕焉戴星还。吏案无留牍，琴堂弗闻鞭。

一篝照清夜，典籍还穷研。匪曰钓时誉，所希在圣贤。

顾我何放旷，百行无一全。庸庸窃君禄，华发将垂肩。

感子名斋义，自愧还自怜。壮心日以钝，安能重磨镌。

愿子慎终始，勿谓百里牵。鹏抟必九万，骥骋须三千。

矧今圣明世，简拔无私偏。坦荡青云路，会当恣高骞。

周览上林春，满挹龙楼烟。对扬吐奇蕴，献纳摅忠虔。

跻民太和域，致君唐虞前。功名著青史，耿耿千秋传。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。